अंधकार से प्रकाश की ओर यात्रा करने का यह गौरव सिर्फ मनुष्य को प्राप्त है। वैसे जब तक व्यक्ति अंधकार से घिरा है तब तक प्रकाश की ओर ले जाने वाला हर उपक्रम उसे अपना शत्रु लगता है। ईसा मसीह को सूली, मीरा को विष का प्याला, संत वैलेंटाइन को कारावास और महात्मा गांधी को गोली इसी अंधकार जनित मूढ़ता का नतीजा हैं। इतनी दूर क्यों जाएं! अपने बचपन में ही झांकें तो हम सबके जीवन में एक अवस्था ऐसी थी जब हमें अच्छाई की ओर अग्रसर करने वाली हर सीख दुश्मन नजर आती थी क्योंकि तब तक हमारी प्रकाश की यात्रा आरंभ नहीं हुई थी। जैसे ही हमने अंधकार से प्रकाश की यात्रा आरंभ की, हमारे ज्ञान के कपाट खुलने लगे। अच्छे और बुरे का भेद समझ आने लगा। इसीलिए प्रकाश को ज्ञान का और अंधकार को अज्ञान का प्रतीक माना जाता है।